CELEX: 62015TN0436
Language: el
Date: 2015-08-04 00:00:00
Title: Υπόθεση T-436/15: Προσφυγή της 4ης Αυγούστου 2015 — Consorzio Vivaisti viticoli pugliesi e Negro κατά Επιτροπής

5.10.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 328/20
            
         Προσφυγή της 4ης Αυγούστου 2015 — Consorzio Vivaisti viticoli pugliesi e Negro κατά Επιτροπής
   (Υπόθεση T-436/15)
   (2015/C 328/21)
   Γλώσσα διαδικασίας: η ιταλική
   
      Διάδικοι
   
   
      Προσφεύγοντες: Consorzio Vivaisti viticoli pugliesi (Otranto, Ιταλία) και Negro Daniele (Otranto) (εκπρόσωποι: V. Pellegrino και A. Micolani, δικηγόροι)
   
      Καθής: Ευρωπαϊκή Επιτροπή
   
      Αιτήματα
   
   Οι προσφεύγοντες ζητούν από το Γενικό Δικαστήριο:
   
               —
            
            
               κατ’ αρχάς, να αναστείλει κατά το άρθρο 278 ΣΛΕΕ την εκτέλεση της αποφάσεως κατά το μέτρο που αφορά τους προσφεύγοντες·
            
         
               —
            
            
               να αναγνωρίσει τον παράνομο χαρακτήρα της εκτελεστικής αποφάσεως 2015/789 της Επιτροπής και ιδίως του άρθρου της 9 και του παραρτήματός της Ι, κατά το μέτρο που κατατάσσει το είδος Vitis μεταξύ των ευπαθών στα ευρωπαϊκά και μη ευρωπαϊκά απομονωθέντα στελέχη της Xylella fastidiosa και επομένως απαγορεύει τη μετακίνηση «στο εσωτερικό της Ένωσης, εντός ή εκτός της οριοθετημένης περιοχής» και συνεπώς να την ακυρώσει κατά το μέτρο που αφορά τους προσφεύγοντες·
            
         
               —
            
            
               να καταδικάσει την καθής στα δικαστικά έξοδα·
            
         
               —
            
            
               να διατάξει την καθής να λάβει όποιο άλλο μέτρο το Γενικό Δικαστήριο κρίνει σκόπιμο, περιλαμβανομένων συμπληρωματικών ερευνών, επίσης μέσω της EFSA.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής τους οι προσφεύγοντες προβάλλουν παραβίαση της αρχής της αναλογικότητας και των άρθρων 5 ΣΕΕ και 296 ΣΛΕΕ, παράβαση ουσιώδους τύπου λόγω ελλιπούς και/ή εσφαλμένης αιτιολογίας, κατάχρηση εξουσίας λόγω πλάνης περί το δίκαιο και πλάνης περί τα πραγματικά περιστατικά, καθώς και μη διεξαγωγή έρευνας και εγγενή αντιφατικότητα.
   Οι προσφεύγοντες διευκρινίζουν ότι η προσφυγή τους στηρίζεται στις μελέτες που διενεργήθηκαν από τους ερευνητές του CNR του Bari, οι οποίες βάσει παρατηρήσεων, αναλύσεων και πειραμάτων που πραγματοποιήθηκαν επιτοπίως και στο εργαστήριο αποδεικνύουν ότι:
   
               —
            
            
               το βακτήριο που απομονώθηκε στο Salento ανήκει σε υποείδος και στέλεχος διαφορετικό από εκείνο που πασίδηλα είναι υπεύθυνο για τις ασθένειες των αμπελιών στις ηπείρους εκτός Ευρώπης·
            
         
               —
            
            
               από το 2013 έως σήμερα οι ποικιλίες αμπελιών που καλλιεργούνται στο εσωτερικό της επαρχίας του Lecce δεν εμφάνισαν συμπτώματα ούτε της ασθένειας του Pierce ούτε άλλων παθολογικών αποξηράνσεων·
            
         
               —
            
            
               την ίδια περίοδο στις ίδιες ποικιλίες δεν εντοπίστηκε ίχνος του βακτηρίου, ούτε στις γειτονικές περιοχές και σε περιοχές σε άμεση επαφή με τα προσβεβλημένα ελαιόδενδρα·
            
         
               —
            
            
               τα εργαστηριακά πειράματα που πραγματοποιήθηκαν σε αμπέλια (με ενοφθαλμισμό και/ή επαφή με διαβιβαστές) είχαν όλα αρνητικό αποτέλεσμα, όσον αφορά τόσο την εξάπλωση της λοιμώξεως όσο και αυτή ταύτη την παρουσία του βακτηρίου σε ασυμπτωματική μορφή.
            
         Επίσης, η κατάταξη των αμπελιών στα συγκεκριμένα φυτά είναι, κατά τους προσφεύγοντες, προδήλως παράνομη, επειδή δεν λαμβάνει υπόψη τα αποτελέσματα των ερευνών από τα οποία προκύπτει η πλήρης ανοσία των αμπελιών στο βακτήριο που εξαπλώθηκε στην προσβεβλημένη ζώνη.
   Η απόφαση είναι επιπλέον αντιφατική, δεδομένου ότι κατόπιν μιας πρώτης γνωμοδοτήσεως της EFSA στις 26/11/2013, στην οποία γινόταν λόγος για ισχνή γνώση του στελέχους της Xylella fastidiosa που εμφανίστηκε στο Salento, η Επιτροπή στις προηγούμενες αποφάσεις 87 και 497 του 2014 δεν είχε περιλάβει τα αμπέλια στα ευπαθή φυτά, ενώ αιφνιδιαστικά τα ενέταξε μετέπειτα απαγορεύοντας τη μετακίνησή τους, και τούτο παρά την απόκτηση πιο εμπεριστατωμένων μελετών της ίδιας της EFSA και των ιταλικών αρχών οι οποίες απέδειξαν την ανοσία των αμπελιών στο βακτήριο που απομονώθηκε στο Salento.